餞枯木成老赴南華之命
作者：釋德洪
朝代：宋

paragraphs: 正中妙叶如何會，羅仙隱身露衣带。
芙蓉克家桐城孫，海上閒名聞至尊。
天書夜到道林宫，大鐘横撞山𤤮瓏。
山容光澤鳥聲樂，一番佳氣生巖叢。
曹溪寶林甲天下，樓觀翔空盤萬瓦。
夢中先已逢祖師，異世曾同香火社。
人言骨清辟瘴霧，隘詞一律撩人怒。
大陽直裰果有靈，所至自有天龍護。
寄語山頭錫杖泉，久枯遽湧寧非天。
老師不作奇特想，已脱聖凡情量纏。